خزان/حیکایهجیک
خزان
یازار: حسین واحدی
کیشی، ایشچیباشینین سرت باخیشلارینین آلتیندا ازیلسه ده سوپورگهنی داها برک توتوب داها جدیلیکله یئری سوپورمهیه داوام ائتدی. یانینداکی سوبای امکداشی بیر الینده سوپورگه، اوبیری الینده ایسه سیقار، ایگید اینسانلاری جاندان یاخان آجی بیر گولوش ایله ایشچیباشینا یاخینلاشیب نئچه دقیقه پیچیلداشاندان سونرا سوپورگهنی گؤتوروب امکداشیندان خئیلاق اوزقلاشیب یئری سوپورمهسه ده سوپورمک اداسینی چیخارتماغا باشلادی.
نهیسه کیشینین ایچینی یاندیران آلوولو باخیشلارین آلتیندا بئلی ده بوکولوردو. قولونداکی ساعاتا باخیب ایشین سونا چاتماسینی بیلدی. بیر یئره ییغدیغی زیبیللری زیبیل قابلارینا بوشالدیب ساغوللاشماق اوچون ایشچیباشینین یانینا گئتدی. بیر آز ایشچی باشینا دیل آغیز ائتمهیه باشلادی، او دانیشاندان سونرا ایشچی باشی اللرینی جئبلریندن چیخاردیب دیک سسله دئدی:
- مدیر سندن راضی دئییل! دئییر ایشلهین آدام دئییل او... فیریلداق دی... همده بیلیرسن دا... پاییز گلیب آرادا ائله ده ایش یوخدو. دئییبلر گون موزدلو ایشچی لردن فقط بیر نفر قالسین...
ایشچی باشینین بو سؤزلری قمه کیمی سؤکوب دارما-داغین ائتدی ایشچینی. کیشی خزانین قورو سویوغوندا اؤز ایچینده سسسیزجه اونو گؤزلهین دئدی-قودولارین هاراییندا کار اولدو.
azb_Arab prs_Arab azb_Arab azb_Arab azb_Arab azb_Arab azb_Arab